ร้าน "นะงะฮะมะ นัมเบอร์วัน ราเมง" - ฟุกุโอกะ - Japan Travel
ร้าน "นะงะฮะมะ นัมเบอร์วัน ราเมง"
หนึ่งในสุดยอดราเมงที่จะได้ลิ้มลอง
โดย Haruka Saijo 8 ก.พ. 2557
ฉันสั่งนะงะฮะมะราเมงกับผักป่ารสเผ็ด
ฟุกุโอกะเป็นเมืองที่ขึ้นชื่อเรื่องอาหารอร่อย โดยเฉพาะราเมง ฉันค่อนข้างมั่นใจว่ามีสาวกราเมงอยู่หลายคน ถ้าคุณวางแผนจะมาญี่ปุ่นเพื่อลิ้มรสสุดยอดอาหารจานอร่อย แล้วไม่แวะฟุกุโอกะล่ะก็ ถือว่าคุณพลาดอย่างแรง
นะงะฮะมะราเมง เป็นราเมงยอดนิยมที่ฟุกุโอกะ ปัจจุบันถูกมองว่าเหมือนกับฮะกะตะราเมง แม้ว่าเดิมจะต่างกัน ตามหลักแล้ว ทั้งคู่ใช้น้ำซุป “ทงคตสึ” (tonkotsu – น้ำซุปกระดูกหมู) ซึ่งมีสีขาวขุ่นคล้ายสีของนม และใช้เส้นราเมงที่เรียวเล็กมาก หากยังมีอีก 2 ลักษณะเฉพาะของราเมงแบบนี้ นั่นคือ สามารถเลือกระดับความแข็งของเส้นราเมงได้ตามต้องการ และสามารถสั่งแต่เส้นราเมงเพิ่มได้ในชามที่สอง
อย่างไรก็ดี นะงะฮะมะราเมงนั้นโดยเฉพาะแล้วเป็นที่ทราบกันว่าเป็นราเมนที่ขายทั้งในภัตตาคารและร้านรถเข็น (yatai – ยะไต) ในย่านนะงะฮะมะที่อยู่ใจกลางเมืองฟุกุโอกะ เนื่องจากย่านนี้เป็นท่าเรือและตลาดปลาขนาดใหญ่ จึงมีการทำราเมงให้คนในตลาดได้กินช่วงระหว่างการประมูลสินค้า ด้วยเหตุนี้ จึงใช้เส้นราเมงแบบเรียวเล็กมากๆ เพื่อไม่ให้เสียเวลาในการต้ม ส่วนน้ำซุปกระดูกหมูที่ดูค่อนข้างใสก็เพราะใช้เนื้อหมูและกระดูกหมูต้มจริงๆ มักจะมีซอสราเมง ขิงดองสีแดง พริกไทย และงา วางไว้ให้บนโต๊ะ สามารถปรุงรสได้ตามใจชอบ
คุณอาจจะกำลังสงสัยว่า นอกจากร้านราเมงที่นะงะฮะมะแล้ว ยังมีภัตตาคารหรือร้านรถเข็นไหนอีกที่มีสุดยอดนะงะฮะมะราเมง? ตอบตามตรงนะว่า มันก็แล้วแต่คนน่ะ แต่ฉันว่าฉันควรให้ไอเดียอะไรคุณบ้าง งั้นขอแนะนำภัตตาคารราเมงที่ได้ยินมาว่าเป็นร้านสุดโปรดของเหล่านักชิมเจ้าถิ่น
ร้านที่ฉันได้ลองคือ ร้าน นะงะฮะมะ นัมเบอร์วัน (มีทั้งแบบภัตตาคารและแบบรถเข็น) จริงๆแล้ว ร้านนี้ดังมากในแบบรถเข็น แต่ฉันโชคไม่ดีที่ร้านรถเข็นยังไม่เปิดตอนที่ไปถึง ปกติเปิดประมาณทุ่มครึ่ง โดยฉพาะอย่างยิ่งในช่วงวันหยุดเสาร์อาทิตย์ คิวต่อแถวยาวเฟื้อยที่หน้าร้านเล็กๆนั่นเลยทีเดียว หากเพราะฉันหิวซ่กมากๆ ให้รออีกหนึ่งชั่วโมงกว่าจะได้กินคงไม่ไหว เลยตัดสินใจเข้าแบบภัตตาคารแทน ไม่น่าเชื่อเลยว่า ร้านแบบภัตตาคารกับแบบรถเข็นจะตั้งอยู่ใกล้กันมาก จากที่เคยกินนะงะฮะมะราเมนมาก่อน ฉันจึงรู้ได้ถึงความแตกต่างเมื่อเทียบกับราเมงน้ำซุปกระดูกหมูที่กินที่โตเกียว ปกติแค่ครึ่งชามฉันก็เลี่ยนแล้ว แต่สำหรับที่นี่ ฉันไม่เคยรู้สึกเลี่ยนเลย ความอ่อนใสของน้ำซุปกระดูกหมูกำลังดี มีรสชาติเข้มข้นของหมูกระจายอยู่เต็มปาก ยิ่งเติมพริกไทยไปอีกนิด นั่นล่ะราเมงชามโปรดที่ทำให้ฉันมีความสุขสุดๆ
ถึงแม้ว่า ร้าน “นะงะฮะมะ นัมเบอร์วัน” แบบรถเข็นจะดังกว่า แต่แบบภัตตาคารก็ใช้ได้นะ ทำให้คนรักราเมงติดใจได้อยู่ แต่ถ้าคุณเป็นพวกแฟนพันธุ์แท้ราเมนล่ะก็ แนะนำให้ต่อแถวด้านนอกเพื่อลองกินแบบรถเข็น แล้วนะงะฮะมะราเมงจะเป็นหนึ่งประสบการณ์ที่เปลี่ยนชีวิตสำหรับคุณ
Original by Haruka Saijo
2-5-19 Nagahama, Chuo-ku, Fukuoka-shi, Fukuoka 〒810-0072 (ทิศทาง)
ซากุระที่สวนไมสุรุ แห่งฟุคุโอะกะ
IPPUDO จากฟุกุโอกะถึงนิวยอร์ก
https://th.japantravel.com/ฟุกุโอกะ/ร้าน-นะงะฮะมะ-นัมเบอร์วัน-ราเมง/9310